*»P. Rafael se spominja, da sem v tistih par govorih, ki sem jih imel v radiu še l. 1943, bil ''manj človeški'', kot pa sem v pismu. Takrat smo zvedeli približno, kaj se je sklenilo v tisti konferenci v Perziji [Teheranu]. Takrat smo začeli slutiti – vedeli še nismo – da je vse kar ni Tito, obsojeno, da izgine in da se je ustvaril položaj,* *ki bo T[itu] omogočil, da stvarno prevzame oblast v zemlji. Naše gibanje doma je že bilo oblateno kot kolaboracija in to od agentov, ki so jih na terenu imeli naši tukajšnji prijatelji, ter od polkovnika Novaka samega. Od njega imamo iz te dobe eno poročilo, ki sta mu kasneje sledili še dve. V vseh blati najbolj naše gibanje in mu podtikava, da je proti Mihajloviću, proti Kralju, proti Jugoslaviji ter da ima čisto zasebne 'klerikalne cilje'. Tako smo takrat zaslutili, vsaj v moji vesti se je ta občutek utrdil, da gre naše gibanje v slepo ulico, in da bo v tej slepi ulici na tisoče naših mladih fantov izgubilo življenje. Zato sem takrat poudarjal, naj se za vsako ceno pripravi sporazum med obema grupama. Naj bi nam odvzel tudi nekaj veljave v vodstvu, boljši bi bil, kot pa da se postavimo sami pred puškine cevi in se pustimo postreljati, ko pridejo zavezniki, z opravičilom, da smo vredni v kraj, ker da smo delali skupno s sovražnikom. Povedal sem to v obliki, kot je pač mogoče, ker* *tukaj pač nismo gospodarji zračne pošte.*

*Kakor vidim sedaj iz Rafaelovega pisma, in kot se je videlo tudi iz drugih sporočil in iz poznejših dogodkov,* ***me niso razumeli in******bi bilo morda res boljše, da nisem govoril****. Hudi so name eni in drugi, kakor na opata Kastelica. Zato sem potem prostovoljno prenehal. Po zlomu Italije pa se je položaj mnogo poslabšal. Poslabšal namreč na medzavezniškem polju. Takrat so naši prešli pod nemško komando, sprejeli nemško orožje. To nas je strašno očrnilo v zavezniških očeh, tembolj, ker je zavezniška politika takrat že definitivno sprejela zaključke v Perziji [Teheranu] in se odločila, da v vsej naši državi prekine vsake zveze z grupami, ki niso v sklopu Tita. Razvoj pri nas doma je šel svojo strašno pot, dokler ni prišlo do prisege v stadionu. To se je vse zaveznikom nanosilo na mizo in naši so bili definitivno vrženi med 'sovražnike'. Mi tem poročilom o prisegi nismo hoteli verjeti, tako nemogoča se nam je zdela, dokler nismo dobili semkaj originalne časopise iz L[jubljane], kjer smo brali prisego, manifestacije, govore nemških generalov in druge, ter slike o paradi pod kljukasto zastavo*.*«*

(pismo A. Kuharja cist. patrom, 15. januarja 1945.)[[1]](#footnote-1)

1. Maček, Jože: Ob šestdesetletnici smrti ddr. Alojzija Kuharja: Avtobiografija, korespondenca, zapisi. Ljubljana, Založba Salve 2018, str. 61 - 68. [↑](#footnote-ref-1)